Жалба, подадена на 25 ноември 2021 г. от Françoise Grossetête срещу решението, постановено от Общия съд (пети състав) на 15 септември 2021 г. по съединени дела T-720/19 – 725/19, Ashworth и др./Парламент
(Дело C-714/21 P)
Език на производството: френски
Страни
Жалбоподател: Françoise Grossetête (представители: J. M. Martínez Gimeno, abogado, D. Sarmiento Ramírez-Escudero, abogado, E. Arnaldos Orts, abogado, F. Doumont, avocat)
Друга страна в производството: Европейски парламент
Искания на жалбоподателя
Да отмени обжалваното решение в неговата цялост;
Да разгледа спора и да отмени решението на Парламента, съдържащо се в становището за определяне на правото на допълнителна пенсия, дължима на жалбоподателя, доколкото установява специална удръжка от 5 % от номиналния размер на пенсията му, внасяна директно по фонд доброволна допълнителна пенсия;
Да осъди Парламента да заплати съдебните разноски в производството по обжалване и в производството пред Общия съд по дело T-722/19.
Основания и основни доводи
Основанията на жалбата са: (i) липса на компетентност на Бюрото да приеме решение на Бюрото от 2018 г., по специално, доколкото определя материалноправни условия за правата в процес на придобиване преди влизане в сила на Правилника; (ii) нарушение на член 27, параграф 2, първо изречение от Правилника поради незачитане на правата в процес на придобиване преди влизането в сила на последния; (iii) нарушение на принципа на равнопоставеност и забрана на дискриминацията, както и на принципа на пропорционалност; (iv) нарушение на принципа на правна сигурност (липса на преходни мерки) и на принципа на оправдани правни очаквания.
____________